Kongsberg Miners

**Kongsberg Miners (Bergkameratene Basketball)** er et basketballag fra Kongsberg som har lag i eliteserien BLNO Menn. De har også aldersbestemte lag og kvinnelag. Herrelaget er trent av tidligere BLNO-profil Stein Erik Rotegård. Han fungerer som ny hovedtrener fra 2025/2026-sesongen av. Miners spilte sin første sesong i BLNO sesongen 2015/2016, da de kom på tredjeplass i serien. Miners har etablert seg som et av Norges ledende lag og har tatt medalje hver eneste sesong de har deltatt. Miners vant seriegull sesongene 2016/2017, 2018/2019, 2019/2020 og 2022/2023 og NM-gull sesongene 2017/2018 og 2018/2019. Klubben spiller sine hjemmekamper i Kongsberghallen og har hatt det høyeste tilskuersnittet i ligaen med over 700 publikummere i snitt.

Klubben har som filosofi om å dyrke fram gode, lokale talenter og toppspillere fra Miners blir brukt som trenere for aldersbestemte lag i byen. Miners samarbeider også med Kongsberg videregående skole og tilbyr basketball som programfag for elever på idrettslinjen (*Akademiet*). Blant lagets nøkkelspillere finner man kroatiske Marin Mornar, norske Ionas Garras og kongsberggutten Kristian Sjølund.

## Meritter

### BLNO 2015/2016

Kongsberg Miners fikk bronse i serien sesongen 2015/2016, med 13 seire og sju tap på 20 kamper. I sluttspillet røk laget ut i kvartfinalen etter tap mot Gimle Basket.

### BLNO 2016/2017

Kongsberg Miners vant seriegull sesongen 2016/2017, med 23 seire og fire tap på 27 kamper. Juan Ferrales ble ligaens MVP (beste spiller) og kom på allstar-laget. I sluttspillet røk laget ut i semifinalen etter to tap mot Centrum Tigers.

### BLNO 2017/2018

Kongsberg Miners vant sølv i grunnserien 2017/2018, med 23 seire og fire tap på 27 kamper. Brian Voelkel fikk hele tre BLNO-priser denne sesongen, for flest returer i snitt, flest assists og en plass på allstar-laget. Fred Thomas ble kåret til ligaens beste defensive spiller, Mikal Gjerde ble årets unge talent og Kongsberg Miners ble kåret til beste arrangør tredje år på rad. I sluttspillet slo Miners ut Tromsø Storm i kvartfinalen og Fyllingen Basketballklubb i semifinalen. I finalen slo de Asker Aliens 2-1 i kamper og ble norgesmestere 2018.

### BLNO 2018/2019

Miners vant seriegull sesongen 2018/2019 etter å ha vunnet 24 kamper og tapt tre.

Laget vant også kongepokalen for andre år på rad, etter å ha vunnet 2-1 i kamper over Gimle i finalen. Kongsbergs Robert Hubbs III ble kåret til sluttspillets MVP (beste spiller). Miners slo ut Centrum Tigers i kvartfinalen og Frøya i semifinalen.
Kongsberg Miners ble også kåret til årets arrangør for fjerde år på rad.

### BLNO 2019/2020

Miners vant seriegull sesongen 2019/2020 og satt også ny norgesrekord i antall seire på rad i BLNO! Miners vant 24 kamper på rad i én og samme sesong, 26 på rad hvis vi regner med fjorårets seire i finalene mot Gimle.
Miners slet med skader på flere nøkkelspillere siste halvdel av sesongen og hentet derfor inn en forsterkning i forkant av sluttspillet, amerikanske Robert Hubbs III. Juan Ferrales ble kåret til ligaens MVP denne sesongen, mens Kongsberg Miners ble kåret til årets arrangør for femte år på rad. Laget ledet flere statistikker denne sesongen, blant annet antall returer og antall poeng per kamp.

Sluttspillet denne sesongen ble avlyst på grunn av koronaviruset. Kongsberg Miners sto 1-1 i kamper mot Asker Aliens i kvartfinalen, men fikk aldri spilt den tredje og avgjørende kampen.

### BLNO 2020/2021

Miners vant sølv i grunnserien sesongen 2020/2021. Grunnserien ble avsluttet før den var ferdigspilt pga. koronapandemien og lagenes seiersprosent ble utslagsgivende når medaljene skulle deles ut. Kongsberg hadde 12-3 i kamper (seiersprosent på 80) og havnet på plassen bak gullvinner Gimle basket. Sluttspillet ble avlyst også denne sesongen. 

### BLNO 2021/2022

Miners vant sølv i grunnserien sesongen 2020/2021. Grunnserien ble avgjort ved seiersprosent istedenfor poeng pga. koronapandemien og avlyste kamper. Kongsberg hadde 19-7 i kamper (seiersprosent på 73) og havnet på plassen bak gullvinner Frøya basket. I sluttspillet slo Miners ut Tromsø Storm i kvartfinalen, men tapte semifinalene mot Gimle basket 2-3 i kamper. Miners var forfulgt av uflaks denne sesongen. I tillegg til en rekke skader og sykdomstilfeller, var flere spillere involvert i en alvorlig bilulykke på Dovrefjell vinteren 2021, som resulterte i at en av importspillerne ble alvorlig skadet og ikke kunne spille flere kamper denne sesongen.

### BLNO 2022/2023

Laget vant grunnserien denne sesongen, med 25 seire og 4 tap. Miners-spiller Xavier Green ble valgt ut til årets allstar-lag og klubben ble kåret til årets arrangør. Mot slutten av sesongen ble Miners' kaptein Juan Ferrales skadet i kneet og uaktuell for sluttspillet. Kroatiske Marin Mornar hadde også skadeopphold og Miners ble svekket sportslig i vårterminen. I sluttspillet røk laget ut i semifinalen, da de tapte 3-1 i kamper mot Frøya. 

### BLNO 2023/2024

Juan Ferrales overtok som hovedtrener denne sesongen og fikk en godkjent debut i den rollen. Miners kom på andreplass i grunnserien med 22 seire og åtte tap og røk ut i semifinalene i sluttspillet mot Bærum Basket.

### BLNO 2024/2025

Svenske Åke Bärlin var tilbake som hovedtrener denne sesongen. Miners vant bronse i grunnserien med 21 seire og ni tap. Laget hevet seg merkbart i sluttspillet etter noe ujevnt seriespill, blant annet hjulpet av Juan Ferrales som var tilbake etter en langvarig skade. De slo ut Ammerud i kvartfinalene og Gimle i semifinalene før de tapte den femte og avgjørende finalekampen mot Fyllingen med ett poeng.

### BLNO 2025/2026

Stein Erik Rotegård var hovedtrener denne sesongen. Laget var igjen preget av mange skader på sentrale spillere. Tidligere kaptein Juan Ferrales la opp grunnet langvarige skader, mens Tobias Rotegård forlot laget tidlig i sesongen til fordel for finsk basketliga. Miners tok bronsemedalje i grunnserien med 20 seire og sju tap og røk ut i semifinalen i sluttspillet. 

### Kongsberg Miners GU17

U 17-laget til Kongsberg Miners har også utmerket seg i turneringer, med gull i Scania Cup 2017 som største prestasjon. Scania Cup regnes som uoffisielt nordisk mesterskap for aldersbestemte klubblag. Daværende kongsbergspiller Mikal Gjerde ble også kåret til turnerningens beste spiller. Laget har også gjort det greit i en europeisk ungdomsliga i Baltikum i 2016, med flere seire mot utenlandske lag.

### Kongsberg Miners GU19

U 19-laget til Miners vant Scania Cup 2019 og ble med det det første norske laget som har vunnet Scania Cup to ganger. Tobias Rotegård ble kåret til turneringens beste spiller, Valen Tejada finalens beste spiller og Mikal Gjerde fikk en plass på turneringens allstar-lag sammen med Rotegård. Miners vant 63-47 mot danske Hørsholm i finalen.

## Spillerstall

*Sist oppdatert: 29. mars 2026 *

## Resultater

## Sølvberget

«Sølvberget» var supporterklubben til Kongsberg Penguins og ble lagt ned sammen med laget. Sølvberget gjenoppstod i 2018 og var supportergruppen til Kongsberg Miners fram til den igjen ble lagt ned i 2020. Gruppen ble driftet primært gjennom Facebook, men ble besluttet nedlagt i oktober 2020 pga. manglende oppslutning.

## Referanser


## Eksterne lenker
* 
* Offisiell Facebook-side: https://www.facebook.com/kbgminers/
* Offisiell Instagram-konto: https://www.instagram.com/kbgminers/